Πέθανε η ηθοποιός Φλωρέττα Ζάννα

Σε ηλικία 83 ετών, έφυγε από τη ζωή η ηθοποιός Φλωρέττα Ζάννα. Γεννημένη στις 25 Αυγούστου του 1936 στον Άγιο Νικόλαο Μεσσηνίας, το πραγματικό της όνομα ήταν Ανθή Στυλιανέα.

Από το 1970, ήταν η δεύτερη σύζυγος του σκηνοθέτη Ντίνου Δημόπουλου, μέχρι τον θάνατό του, το 2003. Διατηρούσε ρόλους σε πολλές ταινίες του.

Tο ντεμπούτο της στο θέατρο έκανε στον «Ιππόλυτο» του Ευριπίδη που ανέβασε ο Ροντήρης, το 1954. Μέχρι και το 1959, υπήρξε βασικό μέλος του χορού στις τραγωδίες του Εθνικού, ενώ συμμετείχε σε παραστάσεις-σταθμούς για το νεοελληνικό θέατρο, όπως στην «Ορέστεια» του Ροντήρη (1954), την «Εκάβη» (1955), τον «Οιδίποδα» (1955) και τη «Μήδεια» του Μινωτή (1956), την «Ιφιγένεια» του Μιχαηλίδη (1957) κ.ά.

Κάποιες από τις ταινίες όπου συμμετείχε ήταν οι: «Αγάπη και Αίμα» (1968), «Η Αρχόντισσα κι ο Αλήτης» (1968), «Κατηγορώ τους Ανθρώπους» (1966), «Κοινωνία Ώρα Μηδέν» (1966), «Οι Κυρίες της Αυλής» (1966), «Τελευταίος Πειρασμός» (1964), «Αμόκ» (1963), «Όταν Λείπει η Γάτα» (1962), «Αμαρυλλίς» (Το Κορίτσι της Αγάπης) (1959).